Petrolul a rămas fără antrenor! Florin Pîrvu a fost dat afară
Echipa Petrolul a fost învinsă în ultima etapă a returului Superligii de Sepsi, pe teren propriu, cu 1-2.
Florin Pîrvu a antrenat Petrolul din 8 februarie 2023, a doua zi după demisia lui Nicolae Constantin
Ca urmare, gruparea din Ploiești va juca în play-out, dar există riscul să înceapă de pe locul 5, dacă Oțelul învinge luni Poli Iași.
Eșecul cu Sepsi a fost ulotima partidă a lui Florin Pîrvu pe banca tehnică a "găzarilor". Anunțul a fost făcut pe site-ul oficial.
"Ca urmare a unei decizii luate de comun acord, colaborarea dintre FC Petrolul Ploiești și antrenorul principal Florin Pîrvu a ajuns, astăzi, la final, la aproape un an și o lună distanță de la momentul în care tehnicianul prelua conducerea echipei noastre.
Cu Florin Pîrvu pe bancă, cel care a dus mai departe munca unui alt petrolist, Nicolae Constantin, Petrolul a terminat stagiunea precedentă pe locul 8, iar în actuala ediție de campionat a avut un parcurs care a dat speranțe justificate pentru o calificare în play-off, cu victorii obținute în fața Rapidului, chiar în Giulești, contra campioanei en-titre, Farul Constanța, sau, în Bănie, împotriva Universității Craiova.
În total, Florin Pîrvu i-a condus pe 'lupi' în 48 de partide oficiale (45 în Superliga și 3 în Cupa României), bilanțul său fiind de 16 victorii, 16 rezultate de egalitate și 16 înfrângeri.
Componența viitorului staff tehnic al echipei noastre va fi comunicată în perioada următoare, imediat ce aceasta va fi definitivată.
Mulțumim, Florin Pîrvu! Mult succes mai departe!", a anunțat Petrolul.